दोनों नेताओं की ये पहली मुलाक़ात नहीं है इससे पहले शिवपाल यादव और ओम प्रकाश राजभर वाराणसी में जून महीने में मुलाकात कर चुके हैं। हालांकि, शिवपाल और राजभर ने मुलाकात के बाद ये किसी भी सियासी समीकरण से इंकार कर दिया। इस मुलाकात से पहले अमर सिंह ने शिवपाल को लेकर एक बयान दिया था जिसमें उन्होंने कहा था कि, “मैंने भाजपा के शीर्ष नेता से शिवपाल के लिये बात की थी। बैठक के लिये समय भी तय हो गया था लेकिन शिवपाल मिलने के लिए नहीं पहुंचे। मुझ पर उनकी कोई राजनीतिक जिम्मेदारी नहीं है। मैं उनके सम्पर्क में नहीं हूं।’’ अमर सिंह ने कई बार सार्वजनिक तौर पर अखिलेश यादव और मुलायम सिंह यादव पर हमले किये हैं लेकिन शिवपाल उनके करीबी मानें जाते हैं और उन्होंने कभी शिवपाल को लेकर कोई बयान नहीं दिया। राजभर और अमर सिंह के बीच का जुड़ाव किसी से छुपा नहीं है। इससे पहले खबरों ने तूल पकड़ी थी कि सपा से निष्कासित नेता अमर सिंह एनडीए में शामिल हो सकते हैं। अपने एक बयान में सुहेलदेव भारतीय समाज पार्टी (एसबीएसपी) के मुखिया और यूपी के कैबिनेट मंत्री ओमप्रकाश राजभर ने कहा था कि, “अगर अमर सिंह आजमगढ़ से 2019 का आम चुनाव लड़ना चाहते हैं और सीट हमारे कोटा के तहत आती है तो हम उन्हें खुशी-खुशी ऑफर करेंगे।“ यही वजह है कि शिवपाल और राजभर की मुलकात के पीछे अमर सिंह का कनेक्शन बताया जा रहा है।